Джамалуддин даймахкара доьзале цӀавирзича цуьнан вежарий чӀогӀа хазахетта бара, башха хазахетта вара ша Шемал. Шемалан баккхий сатийсамаш бара воккхаха волчу кӀентана. Цу тӀе Джамалуддина гойтура Россехь Ӏемина говзалла а, оьздангалла а. Шемалан накъоста ЧӀокхера Хьаьжа Ӏелас дийцарехь, Джамалуддин «уггаре хьекъале а, дешна а стаг» вара, шен хаарш халкъан пайденна хьажо лууш а вара. Иза кхийтира Ӏилманчех Щачинилаух, цуьнца Къуръан Ӏаьрбийн маттера жӀайхойн матте даккха сацам бинера цара. Амма Шемал чӀогӀа дуьхьала велира цунна, кхайкхийра: «ХӀинца къоламца болх бан ца беза, ткъа тарраш хьакха деза!» аьлла. Кхин а хьоьжура гӀопашка, лелара эвланашкахула, ламанхой беха хьелийн анализ йеш. Кхин а иза хьаьжира эскаршка, чӀогӀа реза воцуш висира церан хӀоттамех а, царна йукъара низамех а. Джамалуддина лорура дерриг иза «декъаза а, гӀийла а» цу тӀе дуьйцура дега оьрсийн паччахьах лаьцна, цуьнан эскар а, хӀазна а хестош. Джамалуддина кхин а гӀертара да паччахьца машаре вало, арахьара политикин хьелашца цуьнан оцу белха тӀехь мелла а аьтту белира. Джамалуддинан йукъараллица Шемал къамеле велира Ша йолу Кавказан корпусан баьччица инарла Муравьёвца. Цхьаьна заманахь ладаме тӀемаш ца хилира, массашкахь хуьйцуш бара тӀеман йийсархой, ткъа Имаматан экономикин гуо баьстинера. Шена Джамалуддинанна Шемалас тӀедиллира административан гӀуллакхаш дӀакхехьар а, герзан терго латтор а.